भैरहवा विमानस्थलमा पर्यटक आगमन न्यून
भैरहवास्थित गौतम बुद्ध अन्तर्राष्ट्रिय विमानस्थलबाट पछिल्लो सात महिनामा जम्माजम्मी ८१ जना विदेशी पर्यटकले ओहोरदोहोर गरेका छन् । गत जेठ २ गतेदेखि व्यावसायिक सञ्चालनमा आएको सो विमानस्थलबाट ४५ जना विदेशी पर्यटक भित्रिएका छन् भने ३६ जना बाहिरिएका हुन् ।
मीनराज भण्डारीकाठमाडौँ, पुस ५ गते ।  भैरहवास्थित गौतम बुद्ध अन्तर्राष्ट्रिय विमानस्थलबाट पछिल्लो सात महिनामा जम्माजम्मी ८१ जना विदेशी पर्यटकले ओहोरदोहोर गरेका छन् । गत जेठ २ गतेदेखि व्यावसायिक सञ्चालनमा आएको सो विमानस्थलबाट ४५ जना विदेशी पर्यटक भित्रिएका छन् भने ३६ जना बाहिरिएका हुन् ।विमानस्थलस्थित अध्यागमन कार्यालयका प्रमुख अनुप केसीका अनुसार सबैभन्दा बढी पर्यटक फिलिपिन्स, इजिप्ट, पाकिस्तान, लेबनान, जोर्डन, कुवेत, बेलायत, बङ्गलादेश र साउदीबाट भित्रिएका  हुन् । उहाँले भन्नुभयो, “विमानस्थल सञ्चालनमा आएको छोटो समयमा सीमित उडानबाट बुद्ध जन्मस्थल लुम्बिनीमा तेस्रो मुलुकका पर्यटकको चहलपहल बढ्दै गएको छ । पछिल्लो समय बौद्धमार्गी पर्यटकसँगै युरोपलगायतका मुलुकबाट समेत सिधै पर्यटक लुम्बिनी आउन थालेका छन् ।”नेपाल नागरिक उड्डयन प्राधिकरणका अनुसार यो विमानस्थलबाट पछिल्लो छ महिनामा ९२ अन्तर्राष्ट्रिय उडान र त्यति नै अवतरण भएका छन् । उक्त अवधिमा २१ हजार १६३ जनाले अन्तर्राष्ट्रिय हवाई सेवा लिएको प्राधिकरणले जनाएको छ । हाल दुईवटा हवाई कम्पनीले अन्तर्राष्ट्रिय हवाई सेवा दिँदै आएको उक्त विमानस्थलमा स्वदेशीसहित ११ हजार २०९ जना यात्रु भित्रिएका र नौ हजार ९५४ जना यात्रु बाहिरिएका छन् ।त्यस्तै आन्तरिकतर्फ पछिल्लो ११ महिनामा छ लाख ३१ हजार ३३६ हवाई यात्रुले ओहोरदोहोर गरेका छन् । सोही अवधिमा आन्तरिकतर्फ ११ हजार ७६८ उडान तथा अवतरण भएको प्राधिकरणले जनाएको  छ । प्राधिकरणका अनुसार नेपालमा सबैभन्दा बढी यात्रु ओहोरदोहोर गर्ने प्रमुख पाँच विमानस्थलमध्ये गौतम बुद्ध अन्तर्राष्ट्रिय विमानस्थल चौथो स्थानमा छ । त्रिभुवन अन्तर्राष्ट्रिय विमानस्थल, पोखरा विमानस्थल, विराटनगर विमानस्थलपछि गौतम बुद्ध अन्तर्राष्ट्रिय विमानस्थल बढी व्यस्त विमानस्थल भएको छ । विमानस्थलबाट पहिलो अन्तर्राष्ट्रिय उडान सुरु गरेको जजिरा एयरवेजले हाल भैरहवा–कुवेत साताको तीन उडान गर्दै आएको छ । गत कात्तिक १७ गतेदेखि हिमालय एयरलाइन्सले समेत भैरहवा–मलेसिया चार्टर उडान गर्दै आएको छ । अन्तर्राष्ट्रियतर्फ यात्रुको ओहोरदोहोर कम भए पनि नेपाल वायुसेवा निगमले पनि आगामी पुस ४ गतेदेखि यो विमानस्थलमा उडान गर्ने तयारी गरिरहेको छ । प्राधिकरणका अनुसार निगमले हप्ताको तीन दिन भैरहवाबाट दोहा र क्वालालम्पुर उडानको अनुमति पाएको छ । दैनिक ४० वटा अन्तर्राष्ट्रिय उडान सञ्चालन गर्ने क्षमता रहेको यो विमानस्थल काठमाडौँ विमानस्थलमा अवतरण हुन नसकेका जहाज अवतरण गर्नका लागि २४सै घण्टा खुला रहँदै आएको छ ।    